stanford-oval/wikipedia huggingface dataset:
Geoff Brabham

Geoff Brabham Indy 500 kilpailussa vuonna 2014.
Geoffrey ”Geoff” Brabham (s. 20. maaliskuuta 1952 Sydney) on australialainen autourheilija. Hän voitti Le Mansin 24 tunnin ajon vuonna 1993.
Geoff on Formula 1 -maailmanmestarin Jack Brabhamin vanhin poika. Brabhamin suvusta myös Geoffin veljet Gary ja David ovat kilpa-ajajia, mutta Geoff on veljeksistä ainoa, joka ei ole koskaan ajanut F1-luokassa. Geoffin oma poika Matthew on myös autourheilija.
Ura

Geoff Brabham voitti vuonna 1975 Australian Formula 2 -sarjan mestaruuden. Vuonna 1979 hän voitti Formula Super Vee -sarjan mestaruuden. Tämän jälkeen hän on kilpaillut pääosin Amerikassa koko uransa aikana. Vuodesta 1982 Brabham kilpaili CART-sarjassa sijoittuen parhaimmillaan kolmesti sarjan loppupisteissä kahdeksanneksi. Vuonna 1988 Brabham siirtyi IMSA GT Championship -sarjaan ja voitti sarjan mestaruuden neljänä vuotena peräkkäin. Vuosina 1991-1994 Brabham ajoi Amerikan International Race of Champions -sarjassa. Vuonna 1995 hän siirtyi takaisin kotimaahansa Australiaan ja kilpaili Australian Touring Car -sarjassa sijoittuen sarjan toiseksi vuosina 1995 ja 1997. Vuonna 1999 ja 2001 Brabham kilpaili vielä Shell Championship Series eli V8 Supercars -sarjassa kunnes lopetti kilpa-autoilu-uransa.
Vuosina 1989-1990 Brabham osallistui myös perinteiseen Le Mansin 24 tunnin ajoon, jossa joutui molemmilla kerroilla keskeyttämään. Vuonna 1993 Brabham palasi uudestaan ja voitti Peugeot 905:llä koko kilpailun yhdessä Eric Hélaryn ja Christophe Bouchut'n kanssa.
Kunniajäsenyydet

Motorsports Hall of Fame of America -kunniagallerian jäsenyys 2004 (urheiluautoluokka).
Geoff Brabham vuonna 1990.
Euroopan unionin elinten käännöskeskus

| Euroopan unionin elinten käännöskeskus > CdT |
| --- | --- |

Perustettu:  1994
Tyyppi:  Erillisvirasto
Toimivalta:  Euroopan unioni
Sijainti:  Luxemburgin kaupunki, Luxemburg
Johtaja:  Ildikó Horváth
Työntekijöitä:  200
Aiheesta muualla
Sivusto
Euroopan unionin elinten käännöskeskus (CdT) on vuonna 1994 perustettu, Luxemburgissa toimiva EU:n erillisvirasto, joka tarjoaa käännös- ja kielipalveluita erityisesti Euroopan unionin virastoille ja elimille. Virasto myös edistää EU:n toimielinten välistä, käännöstoimintaan liittyvää yhteistyötä. Viraston palveluksessa on noin 200 ihmistä, joista puolet on kielenkääntäjä. Viraston toimintavuosiensa aikana käännettävien kielien määrä on EU:n laajentuessa kasvanut huomattavasti. Vuonna 2016 käännöskeskus tuotti noin 750 000 käännettyä sivua yli 60 asiakkaalle Euroopassa. Virasto käännättää tekstejä Euroopan unionin tarpeisiin myös ulkopuolisilla yhteistyökumppaneilla ja käännöstoimistoilla.
EU:n elinten käännöskeskus ylläpitää esimerkiksi Euroopan interaktiivista termipankkia (IATE), joka oli vuonna 2016 maailman suurin termitietokanta. Tietokannassa oli yli kahdeksan miljoonaa termiä EU:n 24 virallisella kielellä. Termipankki on myös yleisön käytössä joskin EU:n palveluksessa olevat pääsevät käyttämään IATE:ta kattavammin.
George Shaw

| George Shaw |
| --- | --- |

Henkilötiedot
Syntynyt: 10. joulukuuta 1751 Bierton, Buckinghamshire, Englanti, Ison-Britannian kuningaskunta
Kuollut: 22. heinäkuuta 1813 (61 vuotta)
Koulutus ja ura
Tutkimusalue:  eläintiede, kasvitiede
George Shaw (10. joulukuuta 1751 Bierton, Buckinghamshire – 22. heinäkuuta 1813) oli englantilainen kasvi- ja eläintieteilijä.
Shaw opiskeli Magdalen Hallissa Oxfordissa, suorittaen tutkinnon (M.A.) vuonna 1772, minkä jälkeen hän aloitti lääkärinpraktiikan. Vuonna 1786 hänestä tuli Oxfordin yliopiston kasvitieteen apulaislehtori. Hän oli yksi Linnean Societyn perustajista 1788 ja sai Royal Societyn jäsenyyden 1789.
Vuonna 1791 hän sai apulaisintendentin viran British Museumin luonnonhistorialliselta osastolta. 1806 hän seurasi Edward Whitaker Grayta intendentin virassa. Hän havaitsi, että useimmat Hans Sloanen museolle toimittamat näytteet olivat hyvin huonossa kunnossa. Lääketieteellinen ja anatominen materiaali toimitettiin museoon Royal College of Surgeonsista, mutta monet täytetyistä eläimistä ja linnuista olivat pilaantuneet ja ne täytyi polttaa. Museon maksama palkka oli niin vaatimaton, että Shawn oli elääkseen pakko käyttää paljon aikaa kirjoittamiseen ja kokoelmien hoito jäi retuperälle. Hänen apulaisensa Charles Konig tuli hänen seuraajakseen hänen kuoltuaan.
Shaw julkaisi erään Englannin ensimmäisistä selvityksistä tieteellisine nimineen useista yleisistä australialaisista eläimistä teoksessaan Zoology of New Holland (1794). Yhtenä ensimmäisistä tiedemiehistä hän tutki vesinokkaeläintä ja julkaisi siitä ensimmäisen tieteellisen kuvauksen The Naturalist's Miscellanyssa 1799.
Muita julkaisuja

Museum Leverianum, containing select specimens from the museum of the late Sir Ashton Lever (1792-96)
General Zoology, or Systematic Natural History (16 osaa) (1809–1826) (osat IX–XVI julk. James Francis Stephens)
The Naturalist's Miscellany: Or, Coloured Figures Of Natural Objects; Drawn and Described Immediately From Nature (1789–1813), yhdessä Frederick Polydore Nodderin kanssa (maalari ja kuvanveistäjä).
Shaw kuvaili ja nimesi muun muassa punahelttamesikon (Anthochaera carunculata), myskilurikin (Glossopsitta concinna) ja pikkulurikin (Glossopsitta pusilla).
George Shearing

George Shearing vuonna 1959.
George Shearing (13. elokuuta 1919 Lontoo, Britannia – 14. helmikuuta 2011 Manhattan, New York, Yhdysvallat) oli brittiläissyntyinen, myöhemmin yhdysvaltalaistunut jazz-pianisti ja -vibrafonisti.
Shearing syntyi sokeana ja aloitti pianonsoiton kolmevuotiaana. Jazz-musiikista innostuttuaan hän aloitti esiintymisen Lontoon alueen hotelleilla, klubeilla ja pubeilla, toisinaan sooloartistina, joskus tanssiyhtyeiden kanssa. Sheringin mukaan ammattimainen soittaminen alkoi The Lambeth Walk -pubissa Lontoossa.
Shearing alkoi saada mainetta 1940-luvulla, jolloin hän muun muassa pääsi esiintymään BBC:lle ja voitti seitsemän peräkkäistä Melody Maker -lehden äänestystä. Shearing siirtyi vuonna 1946 Yhdysvaltoihin, jonka kansalaisuus hänelle myönnettiin 1955.
Shearing johti omaa kvintettiään ja sävelsi sille muun muassa "September in the Rainin" ja "Lullaby of Birdlandin" (1952). Birdland viittaa newyorkilaiseen jazz-klubiin. Myöhemmällä urallaan Shearing esiintyi sekä solistina, duossa että triossa. Shearingin suosio alkoi hiipua 1970-luvulla mutta koki renessanssin hänen solmittuaan vuonna 1979 levytyssopimuksen Concord Recordsin kanssa.
Shearing teki yhteistyötä muun muassa Nat King Colen, Peggy Leen, Ernestine Andersonin, Carmen McRaen, Nancy Wilsonin ja Mel Tormén kanssa. Hän oli myös kiinnostunut klassisesta musiikista ja esiintyi orkesterien kanssa.
Shearingista tehtiin ritarikunnan jäsen vuonna 2007, ja hän on myös Hollywood Walk of Famessa. Shearing kuoli sydämen vajaatoimintaan 91-vuotiaana 14. helmikuuta 2011.
Aiheesta muualla

George Shearingin muistokirjoitus Helsingin Sanomissa (Arkistoitu – Internet Archive)
Girsu

Girsu oli kaupunki muinaisessa Sumerissa. Se sijaitsi Tigris ja Eufrat-jokien välissä, Tellohin kummulla nykyisen Dhi Qarin maakunnan alueella Irakissa. Kummun vanha nimi oli Girsu, ja tästä kaupunki sai nimensä. Girsu sulautui vähitellen siitä kaakkoon sijainneeseen Lagašin kaupunkivaltioon.
Ranskalaiset arkeologit tekivät kaivauksia Tellohissa vuosina 1877–1933 ja löysivät yli 50 000 nuolenpääkirjoituksella kirjoitettu tekstiä. Ne ovat keskeinen lähde tutkittaessa 3000-luvun eaa. Sumeria.
Aiheesta muualla

Kuvia tai muita tiedostoja aiheesta Girsu Wikimedia Commonsissa
Formula 18

| Formula 18 |
| --- | --- |

Tyyppi:  yksityyppiluokka
Suurin pituus (LOA):  max. 5,52 m
Leveys:  max. 2,6 m
Mastonkorkeus:  max. 9,15 m
Paino:  min. 180 kg
Purjeet:  Isopurje, fokka ja genaakkeri
Isopurje:  max 17 m2
Fokka / Genua:  max 3,45/4,15 m2
Spinaakkeri:  Asymmetrinen, max 19/21 m2
Miehistö:  2 (yli 115 kg)
Formula 18 on kilpakatamaraaniluokka. Venettä purjehtii kahden hengen miehistö. Luokkasääntö määrää veneen kokoon, rakenteeseen ja materiaaleihin liittyviä minimi- ja maksimimittoja ja -painoja . Formula 18 ei ole nk. yksityyppiluokka (jokainen vene on täsmälleen samanlainen), vaan rajoitukset muodostavat nk. "box rule":n, joka määrää puitteet, joiden sisälle veneen ominaisuuksien pitää mahtua. Veneen valmistamiseen ei tarvita lisenssiä, joten myös omavalmisteveneillä voi kilpailla. Kaupallisia isoimpia valmistajia ovat Hobie ja Nacra.
Formula 18 on suurempi kuin useimmat virkistyskäyttöön tarkoitetut rantakatamaraanit (tyypillisesti 14 tai 16 jalkaa, eli 4,2 m tai 4,8 m), mutta pienempi kuin olympialaisissa nähty Tornado.
Miehistö

Luokkasääntö asettaa veneille miehistön painon mukaan tasoituksia. Kevyin sallittu miehistö on yhteensä 115 kg.
115 kg - 130 kg: käytetään pienempää keulapurjetta ja pienempää genaakkeria, ja kuljetetaan veneessä lisäpainoja puolet puuttuvasta painosta 130 kg.
130 kg - saa halutessaan käyttää pienempää keulapurjetta ja pienempää genaakkeria ilman lisäpainoja
130 kg - 135 kg: saa käyttää isoa keulapurjetta ja isoa genaakkeria. Veneessä pitää olla lisäpainoja painoero 135 kg lisättynä 7,5 kg:lla.
135 kg - 150 kg: saa käyttää isoa keulapurjetta ja isoa genaakkeria. Veneessä pitää olla lisäpainoja puolet puuttuvasta painosta 150 kg.
150 kg - saa käyttää isoa keulapurjetta ja isoa genaakkeria ilman lisäpainoja.
Miehistö tasapainottaa veneen asentoa roikkumalla trapetsilla ja vaihtamalla paikkaa veneen pituussuunnassa.
Purjeet

Formula 18:ssa saa käyttää kolmea eri purjetta: isopurjetta, keulapurjetta (fokkaa) ja genaakkeria (asymmetrista spinaakkeria). Keulapurjeelle ja genaakkerille on kaksi eri kokoa:
Iso keulapurje, maksimipinta-ala 4,15 m²
Pieni keulapurje, maksimipinta-ala 3,45 m²
Iso genaakkeri, maksimipinta-ala 21 m²
Pieni genaakkeri, maksimipinta-ala 19 m²
Isopurje on kiinni kääntyvässä mastossa. Kääntyvä masto vaikuttaa merkittävästi isopurjeen siipenä toimimiseen, joten luokkasäännöt määräävät isopurjeen ja maston yhteispinta-alaksi enintään 17 m².
Purjeille on luokkasäännöissä pinta-alan lisäksi määritelty muita mittoja ja asetuksia, esimerkiksi materiaalit, isopurjeen leveys ja keulapurjeen lattojen lukumäärä. Kuka tahansa saa valmistaa kilpailuissa käytettäviä purjeita. Markkinoilla on myös halvempia ei-luokkasäännön mukaisia purjeita harrastuskäyttöön.
Lajiliitto

Suomeen perustettiin vuonna 2009 lajiliitto Formula 18 -katamaraaneille. Yhdistys on Suomen virallinen Formula 18 -lajiliitto, joka järjestää mm. luokan suomenmestaruuskilpailut. Minkä tahansa maan Formula 18 -lajiliiton jäsenyys on pakollinen kilpailuihin osallistumiseen.
Aiheesta muualla

Suomen lajiliiton sivut
Gaeta-luokan miinantorjunta-alus

| Gaeta-luokka |
| --- | --- |
 Luokkaan kuuluva Termoli

Tekniset tiedot
Uppouma:  720 t
Pituus:  52,45 m
Leveys:  9,87 m
Koneteho:  1 × GMT BL230.8M, 1 460 kW
Nopeus:  14,5 solmua
Miehistöä:  51
Aseistus
Meritorjunta:  20 mm tykki
Gaeta-luokka on Italian merivoimien kahdeksan miinantorjunta-aluksen muodostama alusluokka.
Hankinta

Italia tilasi 1998 Intermarine S.p.A.:lta kuusi paranneltua Lerici-luokan alusta ja lisäksi vielä kaksi vuonna 1992. Luokan alusten propulsio- ja asejärjestelmät ovat lähes identtiset Lerici-luokan kanssa, mutta alusten kokoa on kasvatettu pituutta 52,45 metriin ja uppouma 720 tonniin. Propulsiojärjestelmän tehoa on kasvatettu suorituskyvyn parantamiseksi. Gaeta-luokaksi nimetyt kahdeksan alusta luovutettiin Italian laivastolle vuoden 1996 loppuun mennessä.
Gaeta-luokan tyyppisten alusten tuotanto jatkui Yhdysvalloissa, jonka laivasto tilasi kaksitoista Osprey-luokan miinantorjunta-alusta.
Alukset

| Nimi | Telakka | Tilattu | Vesille | Palvelukseen | Tila |
| --- | --- | --- | --- | --- | --- |
| Gaeta | Intermarine | 5. elokuuta 1988 | 9. lokakuuta 1990 | 3. heinäkuuta 1992 | palveluksessa COMSQUADAG 54 |
| Termoli | Intermarine | 5. elokuuta 1988 | 18. joulukuuta 1990 | 13. marraskuuta 1992 | palveluksessa COMSQUADAG 54 |
| Alghero | Intermarine | 5. elokuuta 1988 | 22. toukokuuta 1991 | 31. maaliskuuta 1993 | palveluksessa COMSQUADAG 54 |
| Numana | Intermarine | 5. elokuuta 1988 | 20. maaliskuuta 1992 | 30. heinäkuuta 1993 | palveluksessa COMSQUADAG 53 |
| Crotone | Intermarine | 5. elokuuta 1988 | 8. syyskuuta 1992 | 2. helmikuuta 1994 | palveluksessa COMSQUADAG 54 |
| Viareggio | Intermarine | 5. elokuuta 1988 | 11. toukokuuta 1993 | 7. heinäkuuta 1994 | palveluksessa COMSQUADAG 53 |
| Chioggia | Intermarine | 11. kesäkuuta 1994 | 23. kesäkuuta 1994 | 18. toukokuuta 1996 | palveluksessa COMSQUADAG 54 |
| Rimini | Intermarine | 6. marraskuuta 1992 | 17. tammikuuta 1995 | 10. marraskuuta 1996 | palveluksessa COMSQUADAG 54 |
Googie Withers

Georgette Lizette ”Googie” Withers (12. maaliskuuta 1917 – 15. heinäkuuta 2011) oli brittiläinen näyttelijä.
Withers syntyi Karachissa, Pakistanissa. Hänen elokuviaan ovat muun muassa One of Our Aircraft Is Missing (Yksi pommikoneistamme on kateissa, 1942) ja Night and the City (Suurkaupungin laki, 1950).
Withers meni vuonna 1948 naimisiin John McCallumin kanssa ja muutti 1950-luvulla Australiaan. Hän jatkoi uraansa siellä ja palasi Britanniaan 1980-luvulla.
Withers oli vuodesta 2001 Brittiläisen imperiumin ritarikunnan komentaja (CBE).
Gerben Karstens

| Mitalit | Mitalit | Mitalit |  |
| --- | --- | --- | --- |
|  Gerben Karstens vuonna 1966 |  Gerben Karstens vuonna 1966 |  Gerben Karstens vuonna 1966 |  |
Maa:   Alankomaat
Miesten maantiepyöräily
|  Olympialaiset  |  Olympialaiset  |  Olympialaiset  |  |
|  Kultaa | Tokio 1964 | joukkueaika-ajo |  |
Gerben Karstens (14. tammikuuta 1942 Voorburg – 8. lokakuuta 2022 Dongen, Pohjois-Brabant) oli alankomaalainen maantiepyöräilijä. Hän voitti Eef Dolmanin, Jan Pietersen ja Bart Zoetin kanssa joukkueaika-ajon olympiakultaa Tokiossa 1964. Henkilökohtaisessa kilpailussa hän oli 27.
Gaerwenin rautatieasema

Gaerwenin rautatieasema oli rautatieasema Gaerwenin kylässä Angleseyn saarella, Walesissa. Se sijaitsi North Wales Coast Linen varrella kohdassa, jossa Anglesey Central Railway haarautui siitä.
Historia

Aseman avasi Chester & Holyhead Railway tammikuussa 1849. Siellä oli kaksi laituria. Itään menevien junien laiturilla oli kaksikerroksinen tiilinen asemarakennus ja toisella laiturilla puinen katos.
Anglesey Central Railway liittyi päärataan Gaerwenin aseman länsipuolella 16. joulukuuta 1864. Linjalla alkoi ensin tavaraliikenne ja seuraavana vuonna matkustajakuljetukset ensin Llangefniin ja lopulta Amlwchiin asti. Gaerwenista tuli tämän seurauksena tärkeä risteysasema.
Liikenne Gaerwenin asemalla alkoi vähentyä 1900-luvun jälkipuoliskolla. Sitä ehdotettiin suljettavaksi vuoden 1963 Beechingin leikkausten ensimmäisessä raportissa. Liikenne Amlwchin haaralla loppui 7. joulukuuta 1964, ja lopullisesti asema suljettiin 14. helmikuuta 1966. Samana päivänä suljettiin North Wales Coast Linen varrelta myös Llanfairin ja Valleyn asemat, mutta toisin kuin niitä, Gaerwenin asemaa ei ole avattu uudelleen.
Asemarakennus purettiin aseman sulkemisen jälkeen. Asema pysyi kuitenkin tavaraliikenteen käytössä 1980-luvulle asti. Nykyään asemasta ei ole jäljellä kuin laiturikummut ja hieman jäänteitä itään kulkevien junien laiturista.
Gaerwenin aseman opastinrakennus ja tasoristeys.
Goldsworthy Gurney

Goldsworthy Gurney
Goldsworthy Gurney (1793 Englanti – 1875) oli lääkäri, kemisti, luennoitsija, konsultti, arkkitehti, rakentaja sekä keksijä. Hän kehitti muun muassa höyrykäyttöisen auton ja Bude-lampun.
Gilpinin piirikunta

Gilpinin piirikunta (engl. Gilpin County) on Yhdysvaltojen Coloradon osavaltiossa sijaitseva piirikunta. Sen väkiluku oli 6 243 vuonna 2019. Piirikunnan hallintokeskus on Central Cityn kaupunki. Piirikunta on perustettu 1. marraskuuta 1861.
Aiheesta muualla

Kuvia tai muita tiedostoja aiheesta Gilpinin piirikunta Wikimedia Commonsissa
Huora (yhtye)

| Huora> Tiedot |
| --- | --- |
Toiminnassa:  2013–
Tyylilaji:  punk rock, punk metal
Kotipaikka:  Tampere
Jäsenet:  Anni Lötjönen, laulu  Paavo Pekkonen, kitara  Ere Manninen, basso  Saku Sahlstedt, rummut
Levy-yhtiö:  Stupido Records (2016–2021)  Backstage Rock Shop (2021–2022)  Sakara Records (2023–)
Aiheesta muualla
Kotisivut
Infobox OKNimi-testi OK: 
Huora on tamperelainen punkyhtye, joka yhdistelee musiikissaan metallimusiikkia. Yhtyeeseen kuuluu perustaja ja kitaristi Paavo Pekkonen, basisti Ere Manninen, rumpali Saku Sahlstedt sekä laulaja Anni Lötjönen. Huora on Lötjösen ensimmäinen yhtye, ja niin ikään basisti Ere Manninen oli soittanut bassoa vasta kolme kuukautta ennen liittymistään yhtyeeseen.
Ajatus yhtyeestä sai alkunsa Pekkosen isän Eeron tokaistua pojalleen: ”Sen niminen punkbändi pitäisi olla kuin Huora”.
Yhtyeen synty

Ajatus Huorasta oli Pekkosen ystäväpiirin sisäinen vitsi, ja yhtyettä varten keksittiin huumorimielessä sopivia kappaleiden nimiä. Paljon myöhemmin yhtye piti treenejä, mikä johti keikkailuun ja kappaleiden äänittämiseen. Yhtye konkretisoitui lopulta, kun alussa rumpalin virkaa hoitanut Pekkonen siirtyi kitaristiksi sen jälkeen, kun toinen perustajajäsen oli jättänyt yhtyeen. Tällöin yhtyeen musiikillinen tyyli muuttui aggressiivisemmaksi ja sai nykyisen muotonsa. Huorasta tuli täysipäiväinen yhtye, kun laulaja Anni Lötjönen saapui takaisin Suomeen toukokuussa 2015 oltuaan puoli vuotta reppureissaamassa Etelä-Amerikassa.
Julkaisut

Yhtye nousi yleisön tietoisuuteen kesäkuussa 2016 julkaistuaan Kaikki uuniin -EP:n sekä musiikkivideon kappaleesta ”Kovia ja kiljua”. Kappale nousi Spotifyn 50:n viraaleimman kappaleen listan sijalle 8. Yhtye solmi levytyssopimukseen Stupido Recordsin kanssa syksyllä 2016. Single ”Sori siitä” julkaistiin 18. marraskuuta 2016, ja siitä kuvattiin musiikkivideo.
Yhtyeen esikoisalbumin nauhoitukset saatiin päätökseen joulukuussa 2016. Albumi Hukutaan paskaan julkaistiin 24. maaliskuuta 2017. Tammikuussa 2017 Soundin lukijat valitsivat yhtyeen ”kotimainen tulokas 2016” -äänestyksessä sijalle 9.
Yhtyeen toinen albumi Kosto elää!  julkaistiin 2. marraskuuta 2018 ja siltä julkaistiin singleinä kappaleet ”Puukottaja”, ”Huhtasaareen” sekä ”Oispa kaljaa”. Lisäksi kappaleesta ”Kaikki kaatuu” on julkaistu musiikkivideo.
Yhtyeen kolmas albumi Älä luovuta julkaistiin Backstage Rock Shopin kautta 4. helmikuuta 2022. Albumilta on julkaistu aikaisemmin singlet Loppu, Pyörällä baariin (taksilla himaan) sekä (Älä) luovuta. Kahdesta ensimmäisestä singlestä on kuvattu myös musiikkivideot.
Helmikuussa 2023 yhtyeen kerrottiin siirtyneen levy-yhtiö Sakara Recordsille.
Diskografia > Studioalbumit

Hukutaan paskaan (2017)
Kosto elää! (2018)
Älä luovuta (2022)
Neljä huolenaikaa (2024)
Diskografia > EP:t

Kaikki uuniin (2016)
Diskografia > Singlet

”Sori siitä” (2016)
”Normaali” (2017)
”Puukottaja” (2018)
”Kaikki kaatuu” (2018)
”Huhtasaareen” (2018)
”Oispa kaljaa” (2018)
”Loppu” (2021)
”Pyörällä baariin (taksilla himaan)” (2021)
”(Älä) luovuta” (2021)
”Timo Lahest” (2023)
”Sanni” (2023)
”Miksei maailma jo muutu” (2023)
”Kesä ja meikä” (2024)
”Bonobo” (2024)
Aiheesta muualla

Huora-diskografia tekijätietoineen ja eri julkaisuineen verkkosivustolla Discogs.com (englanniksi)
Huora @ Facebook
Huora @ Instagram
Huora-albumeita kuunneltavissa suoratoistona verkkosivustolla Play.Spotify.com
Huora @ Twitter
Humphrey

Humphrey voi tarkoittaa seuraavia:
Etunimenä

Humphrey Bogart (1899–1957), yhdysvaltalainen näyttelijä
Humphrey Carpenter (1946–2005), englantilainen kirjailija
Humphrey Gilbert (1537–1583), englantilainen tutkimusmatkailija
Humphrey Lyttelton (1921–2008), brittiläinen jazzmuusikko
Humphrey Searle (1915–1982), brittiläinen säveltäjä
Kuvitteellisia henkilöitä

Humphrey Goodman, rikoskomisario televisiosarjoissa Murha paratiisissa ja Paratiisin jälkeen
Sukunimenä

Doris Humphrey (1895–1958), yhdysvaltalainen tanssija ja koreografi
Hubert Humphrey (1911–1978), yhdysvaltalainen poliitikko
Marko Humphrey-Lahti (s. 1957), englantilainen kuvanveistäjä
Marlon Humphrey (s. 1996), yhdysvaltalainen amerikkalaisen jalkapallon pelaaja
Philip Strong Humphrey (s. 1926), yhdysvaltalainen lintutieteilijä
Terin Humphrey (s. 1986), yhdysvaltalainen telinevoimistelija
Sukunimenä > Kuvitteellisia henkilöitä

Dan Humphrey, tv-sarjassa Gossip Girl
Muita merkityksiä

Humphrey (kissa), Ison-Britannian pääministerin virka-asunnon lemmikki
Humphrey-karhu, Disneyn eläinmaailman hahmo
| --- | --- |
: Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä. Artikkelisivuja, joiden nimessä tai tekstissä lukee ”Humphrey”, voi hakea sivunnimihaulla, laajalla sivunnimihaulla tai tekstihaulla.
Geras

Geras, yksityiskohta attikalaisesta punakuviopelikesta, noin 480–470 eaa.
Geras (m.kreik. Γῆρας) oli antiikin kreikkalaisessa mytologiassa vanhuuden henkilöitymä. Hesiodoksen mukaan hän oli Nyksin poika, ja Hyginuksen mukaan Erebos oli hänen isänsä. Geraan vastakohta oli Hebe, nuoruuden henkilöitymä. Hänen roomalainen vastineensa oli Senectus.
Geras esitetään antiikin taiteessa vanhana ja kuihtuneena ukkona. Maalauksissa hänet kuvataan useimmiten kamppailemassa Herakleen kanssa.
Helsingborgin kunta

| Helsingborgin kunta |
| --- | --- |
 Helsingborgin kaupungintalo.
 vaakuna

Valtio:   Ruotsi
Lääni:  Skånen lääni
Maakunta:  Skåne
Keskustaajama:  Helsingborg
Kuntakoodi:  1283
Pinta-ala  ():  
 – Maa:  343,89 km²
Väkiluku (31.12.2020)  ():  149 280
 – Väestötiheys:  434 as./km²
 
 www.helsingborg.se 
Infobox OKVirheellinen NIMI-arvo: 
Helsingborgin alueella sijainneet entiset pitäjät.
Helsingborgin kunta (ruots. Helsingborgs kommun) on Skånen läänissä sijaitseva Ruotsin kunta. Maakuntajaossa se kuuluu Skåneen. Kunnan keskustaajama on Helsingborg.
Kunnan maapinta-ala on 343,89 neliökilometriä (1.1.2016) ja asukasluku 149 280 henkeä (31.12.2020).
Ennen vuoden 1997 lääniuudistusta kunta kuului Malmöhusin lääniin. Luonnonmaantieteellisesti ilmaistuna kunta sijaitsee Juutinrauman itärannalla vastapäätä Tanskaan kuuluvaa Helsingøriä.
Vuonna 2007 kunnassa oli 228,05 km² peltoa, joten saman ajankohdan maapinta-alaan vertaamalla saadaan peltojen osuudeksi 65,9 prosenttia kunnan maapinta-alasta.
Kuntajaon kehitys

Uusien kunnallislakien astuessa voimaan vuonna 1863 nykyisen kunnan alueella sijaitsi Helsingborgin kaupunki ja 15 pitäjää, joista tehtiin maalaiskuntia.
Kaupungin kasvaessa sen rajojen ulkopuolelle syntyi esikaupunkialueita, jotka kuuluivat maalaiskuntiin. Vuonna 1890 Stattenan alueesta Helsingborgin maalaiskunnassa tehtiin taajaväkinen yhdyskunta. Rausin maalaiskuntaan puolestaan perustettiin kolme taajaväkistä yhdyskuntaa: Råå vuonna 1886, Köpinge eli Ramlösa vuonna 1894 ja Raus plantering vuonna 1904. Stattenan taajaväkinen yhdyskunta liitettiin kaupunkiin vuosina 1905 ja 1907. Helsingborgin maalaiskunnasta liitettiin kaupunkiin lisää alueita (Pålsjön alue ja Senderödin kylä) vuonna 1914. Koko Rausin maalaiskunta liitettiin kaupunkiin vuonna 1918. Loppuosa Helsingborgin maalaiskuntaa liitettiin kaupunkiin vuonna 1919. Vuonna 1920 liitettiin vielä osia Allerumin, Kroppin ja Kvistoftan maalaiskunnista.
Vuoden 1952 kuntauudistuksessa alueelle muodostettiin seuraavat "suurkunnat"
Kattarp (Kattarp ja Välinge)
Ödåkra (Allerum ja Fleninge)
Mörarp (Frillestad, Hässlunda, Kropp, Mörarp ja Välluv)
Vallåkra (Bårslöv, Fjärestad, Kvistofta ja Ottarp)
Helsingborgin kaupunkiin tämä uudistus ei vaikuttanut. Kaupunki ja edellä mainitut neljä "suurkuntaa" yhdistettiin vuonna 1971 nykyiseksi Helsingborgin kunnaksi.